b'\n_START_ARTICLE_\nKes\xc3\xa4illan valssi (elokuva)\n_START_SECTION_\nJuoni\n_START_PARAGRAPH_\nOn kev\xc3\xa4t etel\xc3\xa4suomalaisessa pikkukaupungissa vuonna 1898. Laulunopettaja Lauri Alanko vet\xc3\xa4\xc3\xa4 kev\xc3\xa4tkauden viimeist\xc3\xa4 laulutuntia yl\xc3\xa4luokkaisille naisoppilaillensa, joiden p\xc3\xa4\xc3\xa4t h\xc3\xa4n on saanut kertakaikkisen sekaisin. Tunnin p\xc3\xa4\xc3\xa4tytty\xc3\xa4 Annina Grahn j\xc3\xa4\xc3\xa4 luokkaan kahden kesken Laurin kanssa teeskennellen unohtaneensa jotakin. Juttu alkaa luistaa Anninan ja Laurin v\xc3\xa4lill\xc3\xa4 ja Annina rohkenee pyyt\xc3\xa4\xc3\xa4 yksityistunteja kes\xc3\xa4ksi. Lauri asuu Linda-t\xc3\xa4tins\xc3\xa4 luona ja raapustelee nuotteja y\xc3\xb6kaudet. H\xc3\xa4nen n\xc3\xa4k\xc3\xb6ns\xc3\xa4 heikkenee v\xc3\xa4hitellen. H\xc3\xa4n vierailee Grahnien kotona neuvottelemassa Anninan yksityistunneista. K\xc3\xa4yt\xc3\xa4nn\xc3\xb6n syist\xc3\xa4 tunnit pidett\xc3\xa4isiin Laurin kotona. Anninan \xc3\xa4iti Wilhelmina suostuu j\xc3\xa4rjestelyyn ep\xc3\xa4r\xc3\xb6ity\xc3\xa4\xc3\xa4n aikansa. Pian hempeill\xc3\xa4\xc3\xa4n joutsenlammen rannalla. Lauri on kirjoittanut runon linnanneidosta johon nuori trubaduuri rakastuu. Tarina esitet\xc3\xa4\xc3\xa4n kuvaelmana, jossa Wagerin esitt\xc3\xa4m\xc3\xa4 trubaduuri laulaa serenadin Volasen esitt\xc3\xa4m\xc3\xa4lle linnanneidolle. Pian Annina ja Lauri porskuttavat joutsenlammessa vaatteet p\xc3\xa4\xc3\xa4ll\xc3\xa4\xc3\xa4n. Paikalle tulee Else, Lea ja muita Anninan yst\xc3\xa4v\xc3\xa4tt\xc3\xa4ri\xc3\xa4 perhoshaaveineen. Neidot tunnistavat Anninan, mutta miehen henkil\xc3\xb6llisyys j\xc3\xa4\xc3\xa4 arvoitukseksi. Syntyy skandaali._NEWLINE_Tieto Anninan joutsenlampi-skandaalista ylt\xc3\xa4\xc3\xa4 lopulta my\xc3\xb6s Grahnien kotikartanoon. Annina ei suostu paljastamaan kuka salaper\xc3\xa4inen mies h\xc3\xa4nen seurassaan oli. Lauri p\xc3\xa4\xc3\xa4tt\xc3\xa4\xc3\xa4 tulla kertomaan Grahneille asian oikean laidan. Samalla h\xc3\xa4n pyyt\xc3\xa4\xc3\xa4 Anninan k\xc3\xa4tt\xc3\xa4. Etenkin Wilhelmina on jyrk\xc3\xa4sti kosintaa vastaan. My\xc3\xb6s Anninan isoveli Carl-Erik pit\xc3\xa4\xc3\xa4 kosintaa r\xc3\xb6yhke\xc3\xa4n\xc3\xa4. Myrskyis\xc3\xa4n y\xc3\xb6n varjoissa Annina karkaa kotoaan Laurin luo. Carl-Erik j\xc3\xa4ljitt\xc3\xa4\xc3\xa4 Anninaa Laurin asuntoon, mutta nuoripari l\xc3\xa4htee pakoon Hattulaan. He majoittuvat Manu ja Henna Kallion taloon._NEWLINE_Annina ja Lauri menev\xc3\xa4t naimisiin ja muuttavat Helsinkiin, jossa tuore aviomies saa ty\xc3\xb6paikan orkesterin viulistina. Laurin silm\xc3\xa4sairaus alkaa varjostaa avio-onnea. Mies alkaa my\xc3\xb6s ep\xc3\xa4ill\xc3\xa4, kuinka vauraista oloista l\xc3\xa4ht\xc3\xb6isin oleva vaimo viihtyy vaatimattomassa avioel\xc3\xa4m\xc3\xa4ss\xc3\xa4\xc3\xa4n. \xe2\x80\x9dNiin kauan olemme rikkaita, kun meill\xc3\xa4 on toisemme\xe2\x80\x9d, Annina vastaa ep\xc3\xa4ilyihin. Laurin ty\xc3\xb6taakka kasvaa; h\xc3\xa4n ei kuitenkaan salli vaimonsa menev\xc3\xa4n ansioty\xc3\xb6h\xc3\xb6n toimeentuloa helpottamaan. Rakastavaisten onni on huipussaan, kun Annina kertoo olevansa raskaana. Lauria piinaava silm\xc3\xa4sairaus pahenee \xc3\xa4killisesti, mist\xc3\xa4 seuraa vakavia taloudellisia ongelmia._NEWLINE_Nuoripari yritt\xc3\xa4\xc3\xa4 kituuttaa p\xc3\xa4iv\xc3\xa4st\xc3\xa4 toiseen. Menojen pienent\xc3\xa4miseksi Annina ja Lauri muuttavat viheli\xc3\xa4iseen loukkoon jossa on matalampi vuokra. Annina ottaa kotiinsa ty\xc3\xb6t\xc3\xa4 joulukoristeiden valmistajana. Manu Kallio j\xc3\xa4rjest\xc3\xa4\xc3\xa4 Laurille ty\xc3\xb6t\xc3\xa4 er\xc3\xa4\xc3\xa4n ravintolan pianistina. Yhten\xc3\xa4 iltana joulun aikaan Carl-Erik tulee viett\xc3\xa4m\xc3\xa4\xc3\xa4n iltaa samaan ravintolaan. H\xc3\xa4n ajautuu suukopuun Laurin kanssa. Carl-Erik nimitt\xc3\xa4\xc3\xa4 lankomiest\xc3\xa4\xc3\xa4n \xe2\x80\x9dfilharmoniseksi kapakkar\xc3\xa4mpytt\xc3\xa4j\xc3\xa4ksi\xe2\x80\x9d. Lauri menett\xc3\xa4\xc3\xa4 malttinsa ja ly\xc3\xb6 Carl-Eriki\xc3\xa4. Seurauksena h\xc3\xa4n saa potkut ja Carl-Erik saa kiertoteitse kuulla lankonsa sokeutuneen. Viimeisill\xc3\xa4\xc3\xa4n raskaana oleva Annina alkaa levottomana etsi\xc3\xa4 miest\xc3\xa4\xc3\xa4n, mutta tuupertuu lumiselle kadulle. Ravintolasta poistuva Carl-Erik k\xc3\xa4velee sattumalta Anninan ohi ja toimittaa t\xc3\xa4m\xc3\xa4n sairaalaan._NEWLINE_Carl-Erik vierailee Laurin luona kertomassa, ett\xc3\xa4 Laurista on tullut is\xc3\xa4. Grahnit ovat iloisia isovanhemmuudestaan ja hyv\xc3\xa4ksyv\xc3\xa4t Laurin v\xc3\xa4vykseen. Wilhelmina ihmettelee tytt\xc3\xa4rens\xc3\xa4 urheutta, kun t\xc3\xa4m\xc3\xa4 on jaksanut ahertaa monet vuodet ankeissa oloissa. Kuullessaan Laurin silm\xc3\xa4sairaudesta Konrad p\xc3\xa4\xc3\xa4tt\xc3\xa4\xc3\xa4 l\xc3\xa4hett\xc3\xa4\xc3\xa4 h\xc3\xa4net leikkaukseen heti joulun j\xc3\xa4lkeen. Elokuva p\xc3\xa4\xc3\xa4ttyy seuraavan kev\xc3\xa4tkauden p\xc3\xa4\xc3\xa4tt\xc3\xa4j\xc3\xa4isjuhlaan, jossa n\xc3\xa4k\xc3\xb6ns\xc3\xa4 takaisin saanut Lauri johtaa orkesteria vaimonsa ihailevien katseiden alla.\n_START_SECTION_\nArvostelut\n_START_PARAGRAPH_\nAikalaiskriitikot kehuivat Lemisen ohjausta sek\xc3\xa4 Volasen ja Wagerin n\xc3\xa4yttelij\xc3\xa4nty\xc3\xb6t\xc3\xa4. Ilta-Sanomat piti Kes\xc3\xa4illan valssia elokuvallisesti er\xc3\xa4\xc3\xa4n\xc3\xa4 parhaista \xe2\x80\x9dviime vuosien kotimaisista elokuvista\xe2\x80\x9d. Savon Sanomat kirjoitti: \xe2\x80\x9dEeva-Kaarina Volanen sielukkaalla el\xc3\xa4ytymisell\xc3\xa4\xc3\xa4n ja hauraalla tyt\xc3\xb6n olemuksellaan on kuin luotu t\xc3\xa4h\xc3\xa4n teht\xc3\xa4v\xc3\xa4\xc3\xa4n\xe2\x80\x9d. Aamulehti arvioi Wagerin onnistuneen n\xc3\xa4yttelij\xc3\xa4n\xc3\xa4 paremmin kuin kenties kertaakaan siihen menness\xc3\xa4. Kuvaaja Marius Raichin kameraty\xc3\xb6t\xc3\xa4 kehuttiin._NEWLINE_My\xc3\xb6hemmin televisioesitysten yhteydess\xc3\xa4 vastaanotto on tylympi, ja er\xc3\xa4s kriitikko luonnehtii elokuvaa hapanimel\xc3\xa4ksi tusinatuotteeksi, "jossa ihmiset liihottelevat musiikin tahdissa kuin lennokit".\n_START_SECTION_\nTuotanto\n_START_PARAGRAPH_\nKes\xc3\xa4illan valssi kuvattiin kes\xc3\xa4ll\xc3\xa4 1951. Grahnien kotia esitt\xc3\xa4\xc3\xa4 Tullisaaren kartano Helsingin Laajasalossa. Romanttinen lampi on Aulangon puiston joutsenlampi H\xc3\xa4meenlinnassa. Laurin poikamiesasunto on Diktarhemmet Flensborgint\xc3\xb6rm\xc3\xa4 Porvoossa. Anninan ja Laurin ensimm\xc3\xa4inen asunto sijaitsee Helsingin Eirassa osoitteessa Juhani Ahon tie 5. Helsingin katun\xc3\xa4kym\xc3\xa4t 1900-luvun vaihteesta ja my\xc3\xb6s talvikohtaukset lavastettiin Munkkisaaren studioille. Risto Orko anoi Kes\xc3\xa4illan valssille verovapautta. H\xc3\xa4n vetosi siihen, ett\xc3\xa4 elokuvan tarkoitus oli \xe2\x80\x9desitt\xc3\xa4\xc3\xa4 mahdollisimman el\xc3\xa4v\xc3\xa4sti, kuin v\xc3\xa4ritettyn\xc3\xa4, Merikannon musiikkia\xe2\x80\x9d. Aivan elokuvan alussa painotetaan, ett\xc3\xa4 kyseess\xc3\xa4 ei ole tarina Merikannon el\xc3\xa4m\xc3\xa4st\xc3\xa4._NEWLINE_Kuvaaja Marius Raichi oli palannut Ranskasta Suomeen, ja t\xc3\xa4m\xc3\xa4 oli h\xc3\xa4nen ensimm\xc3\xa4inen kuvausty\xc3\xb6ns\xc3\xa4 Suomessa vuoden 1945 j\xc3\xa4lkeen.'